
РЕШЕНИЕ 
№ РН-641-24-35
 
Днес, на 09.12.2024 г., Комисията за противодействия на корупцията /КПК/, в състав:


Заместник - председател: Антон Славчев  
Член: Антоанета Цонкова
Член: Пламен Йоцов
Член: Силвия Къдрева 

					
У С Т А Н О В И :

Проверката е по реда на чл. 13, ал. 1, т. 8 от Закона за противодействие на корупцията /ЗПК/, /обн. ДВ бр. 84 от 06.10.2023 г./, и е извършена на основание Решение № КИ-326 от 16.09.2024 г. на Комисията за противодействие на корупцията /КПК/ по сигнал с вх. № С-641/20.08.2024 година.
Сигналът е насочен срещу Петър Кичашки – член на КЗД.
По същество в сигнала се твърди, наличието на публикувана в медиите информация, касаеща участието на Петър Кичашки в придобиването на акции от капитала на социологическата агенция „******“, както и че същият развива международен бизнес в съдружие с Б.Ц. – бивш депутат. Изразява се съмнение за евентуално наличие на несъвместимост по отношение на Петър Кичашки като член на КЗД.
Във връзка с твърденията в сигнала с писмо с вх. № КПК-9941-1/07.10.2024 г. на КПК от Главния секретар на Президента на Република България, са получени заверени копия на: Указ № 171 от 04.08.2017 г. и 3 бр. декларации по чл. 12 от ЗПУКИ /отм./. Получени са 2 бр. писма с вх. № КПК-9941-4/23.10.2024 г. и с вх. № КПК-9941-5/23.10.2024 г. на КПК от председателя на Управителния съвет на ****** и от председателя на Сдружение с нестопанска цел „******“.
Служебно е извършена справка в Търговски регистър и регистър на юридическите лица с нестопанска цел /ТРРЮЛНЦ/ и НБД Население.

След като обсъди събраните в хода на административното производство доказателства, комисията установи следното от фактическа страна:

С Указ № 171 от 04.08.2017 г. на Президента на Република България, на основание чл. 98, т. 7 от Конституцията на Република България във вр. с чл. 41 и чл. 42 от Закона за защита от дискриминация /ЗЗД/, Петър ****** Кичашки е назначен за член на КЗД. На 11.08.2017 г. Кичашки е подал Декларация за несъвместимост по чл. 12, т. 1 от ЗПУКИ /отм./ във вр. с чл. 42, ал. 2 от ЗЗД с вх. № 02-17-135/11.08.2017 г., в която е декларирал, че е управител на търговско дружество.  На 31.08.2017 г. Кичашки е подал Декларация за частни интереси по чл. 12, т. 2 във вр. с чл. 14 от ЗПУКИ /отм./, с вх. № 02-17-143/31.08.2017 г., в която е декларирал, че към датата на назначаването си на длъжността е: съдружник и управител на „******“ ЕООД. Фирмата на дружеството е сменена с решение от 24.07.2020 г. на едноличния собственик на капитала – Петър Кичашки, и към настоящия момент дружеството е с фирма - „******“ ЕООД, с ЕИК ******. Декларирал е също така, че е председател на Сдружение с нестопанска цел „******“ /в процес на вписване/ и заместник – председател на Сдружение с нестопанска цел „******“. На 01.09.2017 г. Кичашки е подал Декларация за настъпила промяна в обстоятелствата по чл. 12, т. 3 от ЗПУКИ /отм./, с вх. № 02-17-144/01.09.2017 г., в която е декларирал, че вече не е управител и едноличен собственик на капитала на „******“ ЕООД.
От направената справка в ТРРЮЛНЦ се установява, че считано от 02.09.2024 г. едноличен собственик на капитала на „******“ ЕАД, с ЕИК ******, е „******“ АД, с ЕИК ******, вписано в ТРРЮЛНЦ на 26.06.2024 г. Учредители на „******“ АД, записали акции от капитала на дружеството, са: Фондация „******“, с ЕИК ******, и Сдружение „******“, с ЕИК ******.
Сдружение „******“ е вписано в ТРРЮЛНЦ на 05.03.2020 г. като юридическо лице с нестопанска цел за извършване на дейност в обществена полза. С Решение на Събранието на учредителите, проведено на 08.02.2020 г., обективирано в протокол от същата дата, Петър Кичашки е избран за член на Управителния съвет на Сдружение „******“. На заседание на Управителния съвет, проведено на 10.02.2020 г., обективирано в протокол от същата дата, Петър Кичашки е избран за председател на Управителния съвет на Сдружението. На 05.03.2020 г. Петър Кичашки е вписан в ТРРЮЛНЦ за член на Управителния съвет и представляващ на Сдружение „******“.
От направената справка в ТРРЮЛНЦ се установява, че Петър Кичашки е: представляващ и член на УС на Сдружение „******", с ЕИК ******  и член на УС на Сдружение "******", с ЕИК ******.
В писма с вх. № КПК-9941-4/23.10.2024 г. и с вх. № КПК-9941-5/23.10.2024 г. на КПК, председателят на Управителния съвет на ******, който е  и председател на Сдружение с нестопанска цел „******“, изрично е удостоверил, че председателят и членовете на УС на Сдружение с нестопанска цел „******“ и председателят и членовете на УС на Сдружение с нестопанска цел „******“, не получават възнаграждения.
От направената справка в ТРРЮЛНЦ се установява, че Петър Кичашки е: съдружник в "******" ООД, с ЕИК ******, едноличен собственик на капитала на "******" ЕООД, с ******, ограничено отговорен съдружник в командитните дружества „******“, с ЕИК ******, и „******“, с ЕИК ******. В подадената от Петър Кичашки Декларация за имущество и интереси с вх. № Г5935/15.05.2023 г. на КПК, същият е декларирал, че притежава акции от „******“ АД, с ЕИК ******. От направената справка в ТРРЮЛНЦ е видно, че дружеството е регистрирано през 2021 г. и Кичашки не е записал акции при неговото учредяване. Тава се е случило на един по-късен етап. Прехвърлянето на акциите не подлежи на вписване в търговския регистър и регистъра на ЮЛНЦ. Не се вписват и имената на приобретателите, освен когато всички акции след учредяването на дружеството биват придобити от едно лице. Само в този случай в търговския регистър се вписва името, съответно фирмата и единният идентификационен код на акционера – чл. 174, ал. 2 ТЗ. При направените справки в ТРРЮЛНЦ не се установява, Петър Кичашки да е вписан като управител, прокурист, член на управителен или контролен орган на посочените търговски дружества, синдик или ликвидатор. 

Въз основа на така изяснената фактическа обстановка, Комисията установи следното от правна страна:

Несъвместимост по смисъла на §1, т. 4 от ДР на ЗПК е заемането на друга длъжност или извършването на дейност, която съгласно Конституцията или закон е несъвместима с положението на лицето като заемащо публична длъжност. Съгласно чл.13, ал.1, т.8 от ЗПК, Комисията е компетентният орган, който проверява сигнали във връзка с декларациите за несъвместимост на лицата, заемащи публични длъжности, и при установена несъвместимост, сезира органа по избора или назначаването за предприемане на съответните действия.
Съгласно чл. 40, ал. 1 и ал. 3 от Закона за защита от дискриминация /ЗЗД/ Комисията за защита от дискриминация е независим специализиран държавен орган за предотвратяване на дискриминация, защита от дискриминация и осигуряване равенство на възможностите. Комисията е юридическо лице на бюджетна издръжка със седалище София и е първостепенен разпоредител с бюджет.
Като член на УС на КЗД Петър ****** Кичашки е лице, заемащо публична длъжност по чл. 6, ал. 1, т. 14 от ЗПК.
Забраните за заемане на длъжността „член“ на УС на КЗД, се съдържат в разпоредбата на чл. 42, ал. 2 от Закона за защита от дискриминация, и съобразно тях член на КЗД не може: 1. да бъде търговец, управител, прокурист, член на управителен или контролен орган на търговско дружество или кооперация, синдик или ликвидатор; 2. да заема друга платена длъжност, освен когато упражнява научна дейност; 3. да бъде член на ръководен орган на политическа партия.
В сега действащия Закон за противодействие на корупцията задължението за деклариране на несъвместимост от лицата заемащи публична длъжност, е регламентирано в Глава Пета, Раздел Първи от ЗПК. Съгласно чл.49, ал.1, т.1 във вр. с ал.2 от ЗПК, лицата, заемащи публични длъжности, подават декларации за несъвместимост пред органа по избора или назначаването, съответно пред постоянна комисия на съответния общински съвет - за общинските съветници и кметовете. Съгласно разпоредбата на чл. 50, ал.1 от ЗПК при заемането на публична длъжност, за която с Конституцията или със закон са установени несъвместимости, лицето подава пред органа по избора или назначаването или пред съответната комисия за лице по чл. 90, ал. 2, т. 1 и 3, декларация за несъвместимост в едномесечен срок от заемането на длъжността. Съгласно ал. 3 на чл. 50 от ЗПК когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. По аналогичен начин е уредена материята във връзка с декларациите за несъвместимост и в отменената разпоредба на чл. 36 от ЗПКОНПИ. 
Към датата на назначаване на Петър Кичашки на длъжността „член“ на УС на КЗД - 04.08.2017 г., са действали разпоредбите на ЗПУКИ /отм./. Съгласно чл. 13, ал. 1 и ал. 2 от ЗПУКИ /отм./ лице, заемащо публична длъжност, подава декларацията по чл. 12, т. 1 в 7-дневен срок от избирането или назначаването му. Когато лицето е декларирало наличие на несъвместимост, то е длъжно в едномесечен срок от подаване на декларацията по ал. 1 да предприеме необходимите действия за отстраняване на несъвместимостта.
Кичашки е подал Декларация за несъвместимост по чл. 12, т. 1 от ЗПУКИ /отм./ във вр. с чл. 42, ал. 2 от ЗЗД с вх. № 02-17-135/11.08.2017 г., в която е декларирал, че е управител на търговско дружество - „******“ ЕООД. На 01.09.2017 г. Кичашки е подал Декларация за настъпила промяна в обстоятелствата по чл. 12, т. 3 от ЗПУКИ /отм./, с вх. № 02-17-144/01.09.2017 г., в която е декларирал, че вече не е управител и едноличен собственик на капитала на „******“ ЕООД. Т.е. в едномесечния срок по чл. 13, ал. 2 от ЗПУКИ /отм./, Кичашки е отстранил несъвместимостта, предвидена в  чл. 42, ал. 2, т.1 от ЗЗД, а именно: да бъде управител на търговско дружество. В разпоредбата на чл. 42, ал. 2 от ЗЗД не е предвидена забрана член на КЗД да бъде член на орган на управление на сдружение с нестопанска цел, какъвто именно е Кичашки – представляващ и член на УС на Сружение „******", и член на УС на Сдружение "******".
С оглед забраната, предвидена в 42, ал. 2, т. 2 от ЗЗД, а именно: да заема друга платена длъжност, освен когато упражнява научна дейност, са изискани и получени 2 бр. писма с вх. № КПК-9941-4/23.10.2024 г. и с вх. № КПК-9941-5/23.10.2024 г. на КПК от председателя на Управителния съвет на ******, който е и председател на Сдружение с нестопанска цел „******“, видно от които е, че в качеството си на представляващ и член на УС на Сдружение „******", и член на УС на Сдружение "******", Петър Кичашки не получава възнаграждение.
Изложеното обосновава извода, че заеманите от Кичашки длъжности едновременно с длъжността „член“ на УС на КЗД, не представляват несъвместимост по смисъла на  разпоредбата на чл. 42, ал. 2, т. 1 и т. 2 от ЗЗД. От изложеното следва изводът, че Петър Кичашки не заема друга длъжност, която съгласно Конституцията или закон е несъвместима с положението му на член на УС на КЗД и лице, заемащо публична длъжност по чл.6, ал.1, т.14 от ЗПК.
Предвид изложеното, на основание чл. 13, ал. 1, т. 8 от ЗПК, във вр. с § 7, ал.2 от ПЗР на ЗПК, Комисията за противодействие на корупцията 

РЕШИ:

НЕ УСТАНОВЯВА НЕСЪВМЕСТИМОСТ по отношение на Петър ****** Кичашки, ЕГН ******, в качеството му на член на Комисията за защита от дискриминация, и в това му качество лице, заемащо публична длъжност по чл. 6, ал. 1, т. 14 от ЗПК.



КОМИСИЯ:

ЗАМЕСТНИК - ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………….……...../АНТОАНЕТА ЦОНКОВА/

ЧЛЕН:…………………...……………..................../ПЛАМЕН ЙОЦОВ/

ЧЛЕН: ……………………………………………/СИЛВИЯ КЪДРЕВА/









